Številka: 4301-204/2020/3

Datum: 13.10.2020

**JAVNI NATEČAJ ZA IZBOR CELOSTNE GRAFIČNE**

**PODOBE OBELEŽITVE LETA JOSIPA JURČIČA –**

**SLOVENSKEGA PISATELJA, PESNIKA IN ČASNIKARJA**

**(oznaka CGP Josip Jurčič)**

1. **Naziv in sedež organa, ki objavlja javni natečaj**

Republika Slovenija, Ministrstvo za kulturo, Maistrova ulica 10, 1000 Ljubljana (v nadaljevanju ministrstvo).

1. **Predmet javnega natečaja**

Ministrstvo za kulturo Republike Slovenije razpisuje javni, odprti natečaj za izbor celostne grafične podobe obeležitve Leta Josipa Jurčiča – slovenskega pisatelja, pesnika in časnikarja (CGP Josip Jurčič).

**3. Namen javnega natečaja**

V letu 2021 se spominjamo 140. obletnice smrti Josipa Jurčiča – slovenskega pisatelja, pesnika in časnikarja, avtorja prvega slovenskega romana Deseti brat, ki je bil ena od osrednjih kulturnih in političnih oseb druge polovice 19. stoletja. Razglasitev Jurčičevega leta v pomembni meri spodbuja drzno in ustvarjalno zasnovo programskih politik, programov, projektov ter povezovanja v letu 2021, od področja založništva, knjižničarstva, gledališč, muzejev, do raziskovalnega in izobraževalnega področja. Hkrati je to tudi odlična priložnost za medpodročno okrepljeno sodelovanje in vključitev tudi drugih, pomembnih resorjev, kot so denimo šolstvo, raziskovanje in turizem. Razglasitev Jurčičevega leta 2021 na ravni države bo pomembno in zelo pozitivno povezala ne samo literate, pisatelje, urednike in kulturne ustvarjalce, ampak vso Slovenijo. Ob tem Jurčičevo leto kot nacionalni projekt nosi pomembno sporočilo – da naša država kulturo razume kot svojo temeljno identitetno vrednost in vrednoto samo po sebi.

S kulturnimi dogodki in raznolikim programom, ki povezuje ustanove in organizacije iz celotne Slovenije in bo potekal skozi vse leto, želi država okrepiti prepoznavnost tega izjemnega ustvarjalca in poudariti pomen njegovega dela za razvoj slovenske kulture.

Zaradi potrebe po enovitosti obeležite in promocije na različnih lokacijah, ter z željo po vzpodbujanju ustvarjalnosti, razvoju novih idej ter storitev - razpisuje ministrstvo javni natečaj za izbor celostne grafične podobe te pomembne obletnice.

**4. Vsebinska izhodišča**

V letu 2021 se spominjamo 140. obletnice smrti Josipa Jurčiča – slovenskega pisatelja, pesnika in časnikarja, avtorja prvega slovenskega romana Deseti brat, ki je bil ena od osrednjih kulturnih in političnih oseb druge polovice 19. stoletja. Poleg izjemne literarne zapuščine je bil predvsem pomemben glasnik slovenske besede, zavezan vrednotam slovenstva. Leta 1871 je postal glavni urednik časnika Slovenski narod, ki je bil prvi slovenski dnevnik in vodilno slovensko glasilo pred prvo svetovno vojno. Josip Jurčič je bil pisatelj, ki je snov jemal iz ljudstva, zato ne čudi, da je tudi danes, morda bolj kot katerikoli drugi slovenski pisatelj, živo prisoten med ljudmi. Njegova dela so vedno znova ponatisnjena, prevajajo se v številne tuje jezike, njegovi literarni liki živijo med ljudmi, tudi preko številnih gledaliških uprizoritev njegovih del. S časnikom Slovenski narod je stopil na čelo zavzemanja za vrednote, ki so aktualne tudi danes: domoljubje, skrb za slovenski jezik in kulturo, zdrava previdnost pri sprejemanju jezikovnih in kulturnih prvin drugih kultur, narodna samozavest ter spoštovanje kulturne zakladnice. S svojim časnikarskim in literarnim snovanjem je Jurčič te vrednote tudi udejanjal. Premalo je poznano, da je bila razširjenost in popularnost Jurčičevih literarnih del med ljudstvom tako velika, da je pomembno pripomogla k širjenju in ohranjanju slovenskega jezika v 2. polovici 19. stoletja. V tem smislu je Jurčič danes enako živ, kot je bil v svojem času, saj nam zavedanja in uresničevanja teh vrednot danes pogosto primanjkuje. Josip Jurčič je lahko v tem kontekstu spodbuda za oživljanje zdravega domoljubja v vseh ozirih, tudi v šolskem sistemu, ki uči in goji žlahtno slovensko zavest in besedo.

**5. Pogoji za sodelovanje**

Na javnem natečaju lahko sodelujejo pravne in fizične osebe, ki delujejo na področju oblikovanja vizualnih komunikacij ali drugem področju kulturnega in kreativnega sektorja (KKS) z referencami na omenjenem področju (v nadaljevanju prijavitelj). Če je prijavitelj pravna oseba, mora v prijavnem obrazcu navesti, kdo je avtor predloga. Avtorske skupine, pa morajo navesti vse soavtorje predloga. Na javnem natečaju ne smejo sodelovati predstavniki ministrstva, člani komisije ali njihovi ožji sorodniki do vključno drugega kolena.

Prijavitelj lahko pošlje več prijav, pri čemer mora biti vsaka posredovana v ločenih datotekah Predlogi morajo biti v celoti izdelani v slovenskem jeziku ter morajo biti skladni z vsebinskimi izhodišči iz razpisa natečaja. Vsak prijavitelj sam nosi vse stroške priprave in predložitve predloga.

Če komisija ne bi izbrala nobenega predloga, je razpisovalec prost zaveze do podelitve nagrade. V tem primeru lahko prijavitelji prosto razpolagajo s svojimi predlogi, ki jim bodo na njihovo zahtevo vrnjeni.

S sodelovanjem na natečaju prijavitelji soglašajo z vsemi pogoji oziroma določili tega javnega natečaja, ki so razvidni iz vsebine objave in natečajne dokumentacije.

Prijavitelji oziroma avtorji s podpisom Izjave o avtorstvu potrjujejo, da je njihov predlog v celoti izvirno in še neobjavljeno avtorsko delo oziroma, da s prijavo predloga ne kršijo nobenih avtorskih, izvajalskih ali katerihkoli drugih pravic tretjih oseb. Če bi se izkazalo, da avtorji predlogov kršijo pravice tretjih oseb, za to premoženjsko in kazensko odgovarjajo.

Prijavitelj, bo z naročnikom moral skleniti pogodbo o prenosu materialnih avtorskih pravic na delu, s katerim se prijavlja na ta natečaj. Vzorec pogodbe je priloga natečajne dokumentacije. Avtor izbranega in nagrajenega predloga CGP je dolžan z ministrstvom skleniti pogodbo o izključnem prenosu materialnih avtorskih pravic na dan podpisa pogodbe, ki obsega pravico do reproduciranja, distribuiranja, predelave, javnega prikazovanja, brez časovne in teritorialne omejitve. Avtorju ostanejo moralne avtorske pravice in se ga navaja kot avtorja CGP. Prijavitelj oziroma avtor se bo s pogodbo zavezal tudi k nerazkritju vsebine CGP, vse do njene javne predstavitve.

Ministrstvo se zavezuje, da bo zbrane osebne podatke varoval in uporabljal v skladu z veljavnimi predpisi s področja varstva osebnih podatkov in samo za namen, za katerega so bili pridobljeni ter jih ne bo posredoval tretjim osebam brez privoljenja.

Na javnem natečaju ne smejo sodelovati predstavniki ministrstva, člani komisije ali njihovi ožji sorodniki do vključno drugega kolena.

Predlogi morajo biti v celoti izdelani v slovenskem jeziku ter morajo biti skladni z vsebinskimi izhodišči iz 4. točke.

**6. Vsebina predloga CGP**

**Ovojnica 1 – CGP mora vsebovati:**

* **Predlog logotipa**, ki naj vključuje logotip in primere aplikacij logotipa. Logotip naj vključuje znakovno in tipografsko rešitev, črno-belo in barvno različico,
* **Priročnik CGP,** v katerem morajo biti opredeljene vizualne konstante, ki so temeljno izhodišče CGP,
* **Pojasnilo idejne rešitve**, ki naj bo na kratko opisana in obrazložena z vsebinsko utemeljitvijo (do 5000 znakov) in
* **USB ključek** s predlogom CGP v elektronski obliki, v formatu pdf.

**Osnovni elementi:**

* Osnova za znak
* Barvna in črno-bela izpeljanka

**Razmerja med elementi:**

* Razmerje v logotipu
* Najmanjša velikost logotipa
* Pokončna in ležeča uporaba logotipa

**Barvni sistem:**

* Barve logotipa
* Uporaba logotipa na barvnih podlagah

Dobrodošel, vendar neobvezen element predloga je grafična rešitev aplikacije logotipa na treh poljubno izbranih materialih, ki so po mnenju prijavitelja oziroma avtorja primerni za promocijo ob obeležitvi leta Josipa Jurčiča.

Logotip mora biti pripravljen v tiskani obliki in predviden za uporabo v vektorski obliki. Priročnik CGP mora biti naročniku predan v tiskani obliki. Po sklenitvi pogodbe o prenosu materialnih avtorskih pravic bo izbrani prijavitelj naročniku predal priročnik CGP tudi v elektronski obliki.

**7. Način in rok oddaje prijave na javni natečaj**

Prijave s predlogi naj bodo dostavljene poslane priporočeno po pošti v nevtralni zaprti ovojnici, ki ne bo razkrivala identitete prijavitelja (brez imena, priimka, firme ali morebitnega logotipa), z napisom **»NE ODPIRAJ, JAVNI NATEČAJ CGP JOSIP JURČIČ«**, na naslov **MINISTRSTVO ZA KULTURO, Maistrova ulica 10, 1000 Ljubljana**. Rok za oddajo ponudbe je do ponedeljka**, 16. 11. 2020**.

Osnovna ovojnica naj bo označena s šifro, ki ne razkriva identitete sodelujočega (izbere si jo sodelujoči sam, npr. »šola« ali »#120974&«) in mora biti enaka na vseh oddanih dokumentih.

V notranjosti osnovne ovojnice morata biti dve ločeni nevtralni zaprti ovojnici, ki ne razkrivata identitete natečajnika in na katerih je označeno:

»Ovojnica 1 – CGP« oziroma

»Ovojnica 2 – Prijavitelj«,

na obeh pa mora biti navedena ista šifra, kot na osnovni ovojnici.

V ovojnici, označeni z **»Ovojnica 1 - CGP-« in šifro prijavitelja,** oddajte

* predlog CGP,
* priročnik CGP v tiskani različici, pojasnilo idejne rešitve in
* USB ključek s predlogom CGP v elektronski obliki.

*V izogib pomešanju delov posameznega predloga med ocenjevanjem vsak del predloga (vsako stran) označite z izbrano šifro sodelujočega v zgornjem kotu.*

V ovojnici, označeni z **»Ovojnica 2 - Prijavitelj« in šifro prijavitelja**, pa oddajte izpolnjene obrazce:

* Prijavni obrazec
* Izjava o sprejemanju pogojev CGP Josip Jurčič
* Izjava avtorja predloga o izvirnosti predloga CGP

**Predlog, ki bo na naslov ministrstva prispel po poteku roka zavrže in bo vrnjen prijavitelju.**

**8. Ocenjevanje predlogov**

Odpiranje prijav in pregled predlogov bo v četrtek, 19. novembra 2020 ob 12.00 v prostorih Ministrstva za kulturo, Maistrova 10, 1000 Ljubljana. Odpiranje prijav ne bo javno.

Predlogi, ki ne bodo izbrani, bodo prijaviteljem na njihovo zahtevo vrnjeni v roku 15 delovnih dni po objavi zmagovalca natečaja.

Strokovna komisija, ki jo bo imenoval minister za kulturo, bo na podlagi meril iz točke 9 ocenila samo tiste predloge, ki bodo izpolnjevali razpisne pogoje.

Iz ocenjevanja bodo izločeni predlogi, ki:

* ne bodo vsebovali vseh zahtevanih sestavin predloga,
* bodo prejeti po izteku roka, ki je določen za oddajo prijav,
* bodo smiselno in konceptualno odstopali od razpisne naloge.

**Strokovno komisijo sestavljajo:**

1. Danijela Grgić, Društvo oblikovalcev Slovenije
2. Martina Hrovat, občina Ivančna Gorica
3. Judita Krivec Dragan, Ministrstvo za kulturo
4. Marjeta Pečarič, Ministrstvo za kulturo
5. Robert Simonišek, literarni kritik

**9. Merila za ocenjevanje predlogov**

Na natečaju je mogoče prejeti največ 100 točk.

|  |  |  |
| --- | --- | --- |
|  | MERILO | TOČKE |
| 1 | **IZVIRNOST REŠITVE** | **40** |
|  | * 1. Sodoben vizualen pristop | *20* |
|  | * 1. Izvirnost, sporočilna jasnost in vizualna privlačnost logotipa/podobe in možnih aplikacij | *10* |
|  | * 1. Nezamenljivost in prepoznavnost | *10* |
| 2 | **FUNKCIONALNOST IN UPORABNOST REŠITVE (aplikativnost)** | **30** |
|  | * 1. Celovitost CGP priročnika v smislu vključevanja in medsebojne skladnosti vseh zahtev pri formiranju in aplikaciji idejne rešitve | *20* |
|  | * 1. Prilagodljivost in vsestranska uporabnost rešitve | *10* |
| 3 | **KREATIVNOST IN SPOROČILNOST** | **30** |
|  | 3.1. Sodoben vizualen pristop, izvirnost, nezamenljivost in   prepoznavnost | *15* |
|  | 3.2. Sporočilnostni vidik: kreativnost in sporočilnost ideje | *15* |
|  | **SKUPAJ** | **100** |

*Člani ocenjevalne komisije ocenijo ustreznost vsakega kriterija pri posameznem merilu (oziroma pri merilu, ki je nadalje razčlenjeno, pri posameznem podmerilu) s točkami od 0 do največjega števila točk, ki ga za posamezno takšno merilo oziroma podmerilo določata zgornji tabeli. Za vsako merilo oziroma podmerilo se bo pri posameznem prijavitelju upoštevala povprečna ocena (artimetično povprečje ocen) članov komisij. O izbiri natečajnih predlogov bo ocenjevalna komisija sestavila zapisnik. V vsakem sklopu bo zmagal prijavitelj, ki bo v tem sklopu dosegel največ točk.*

**10. Nagrada**

Predlog CGP, ki ga bo strokovna komisija ocenila z najvišjim številom točk, bo prejel nagrado v znesku **2.500,00 EUR neto**. Nagrada vključuje odkup materialnih avtorskih pravic za uporabo zmagovalnega predloga CGP.

V primeru, da bo prijavitelj zmagovalnega predloga fizična oseba, mu bo nagrada izplačana v roku 30 dni od sklenitve pogodbe o prenosu materialnih avtorskih pravic na ministrstvo, pri čemer se dohodek šteje za dohodek, ki je obdavčen v skladu z zakonom o dohodnini (ZDoh-2). V primeru, da bo prijavitelj zmagovalnega predloga pravna oseba ali fizična oseba z dejavnostjo, mu bo nagrada izplačana po sklenitvi omenjene pogodbe in v roku 30 dni od izstavitve računa v skladu z Zakonom o davku na dodano vrednost (ZDDV-1).

Plačilo davkov in prispevkov, povezanih z izplačilom nagrade, bremeni ministrstvo.

**11. Dodatne informacije**

Ministrstvo se zavezuje, da bo do izteka roka za oddajo prijav sodelujočim na voljo za podrobnejša pojasnila in dodatne informacije v zvezi z natečajem in sicer na elektronskem naslovu [marjeta.pecaric@gov.si](mailto:marjeta.pecaric@gov.si), v času uradnih ur ministrstva pa tudi na telefonski številki +386 (0)1 369 59 00.

Ministrstvo si pridržuje pravico do sprememb javnega natečaja, ki morajo biti objavljene na istem mestu in na isti način, kot ta javni natečaj.

**12. Pridržki ministrstva**

Ministrstvo si pridržuje pravico ustaviti postopek, zavrniti vse prijave ali odstopiti od izvedbe javnega natečaja, pod pogoji in ob smiselni uporabi 90. člena Zakona o javnem naročanju (ZJN-3).

Dr. Vasko Simoniti

minister